Smartfón nadväzuje na model Vivo 8.
Firma BLU Products so sídlom v Miami na Floride oficiálne predstavila svoj nový smartfón Vivo 8L. Osloviť by mohol cenou, solídne veľkou batériou aj kvalitnou kamerou pre selfie snímky. Na tému upozorňujú Gizmochina.com či Phonearena.com . Zariadenie zároveň nadväzuje na 5,5-palcový model Vivo 8, ktorý bol predstavený v auguste.
Novinka Vivo 8L tentoraz so sebou prináša 5,3-palcový displej s HD rozlíšením 720p, ktorý je chránený odolným sklom Gorilla Glass 3.
V útrobách nájdeme osemjadrový čipset MediaTek MT6753, ktorý je párovaný s 3 GB operačnej pamäte RAM a 32 GB vnútorného flash priestoru pre systém a dáta. Nechýba však ani podpora pamäťových kariet microSD. Pre porovnanie, Vivo 8 ponúka MediaTek MT6755 SoC (Helio P10), 4 GB RAM a 64 GB flashu.
Novinka si však ponechala prakticky rovnako veľkú batériu, ktorá má na pomery dnešných smartfónov (aj špičkové modely) nadpriemernú kapacitu: 4 000 mAh. Vivo 8L by mal ponúknuť výdrž do 32 hodín pri hovoroch. Vzhľadom na vyššiu kapacitu batérie môže telefón navyše poslúžiť ako napäťová banka pre iné zariadenia: podporované je reverzné nabíjanie.
Vivo 8L ďalej prináša vcelku solídnu fotovýbavu. Najmä na prednej strane. Vzadu nájdeme 13-megapixelový fotoaparát senzorom Sony IMX258, svetelnosťou f/2,0, PDAF s laserovým autofocusom. Predná selfie kamera je však hneď 20-megapixelová a je doplnená o blesk. Vivo 8 disponuje 13-megapixelovým fotoaparátom a 16-megapixelovou kamerou.
Smartfón taktiež ponúka snímač odtlačkov prstov na zadnej strane, MaxxAudio, podporuje USB OTG a operačným systémom je Android 7.0 Nougat. Novinka má pritom rozmery 150,5 × 74,4 × 8,0 mm a hmotnosť 161 g.
Ďalší prírastok do strednej triedy smartfónov sa ponúka za cenu 149 USD, analogickú čiastku môžeme očakávať v eurách. Telefóny BLU sa predávajú cez rôzne kanály, napríklad aj Amazon.
|BLU Vivo 8L v skratke|
|Displej||5,3-palcový (1 280 × 720 pixelov), HD, ochranné sklo Gorilla Glass 3|
|Čipset||osemjadrový MediaTek MT6753 (1,3 GHz)|
|Pamäť||3 GB RAM, 32 GB flash priestoru, podpora pamäťových kariet microSD|
|Fotoaparát||13 MP, senzor Sony IMX258, f/2,0, PDAF, laserový autofocus; predná 20 MP Super-Selfie kamera, selfie blesk|
|Iné||snímač odtlačkov prstov, reverzné nabíjanie, USB OTG, MaxxAudio|
|Operačný systém||Google Android 7.0 Nougat|
|Batéria||4 000 mAh|
|Rozmery||150,5 × 74,4 × 8,0 mm|
|Hmotnosť||161 g|